PTTGC บวก 3% ลุ้นกำไร Q2 โตแกร่งรับธุรกิจโอเลฟินส์ โบรกฯแนะ “ซื้อ” อัพไซด์สูง 28%
PTTGC บวก 3% ลุ้นกำไร Q2 โตแกร่งรับธุรกิจโอเลฟินส์ โบรกฯแนะ “ซื้อ” อัพไซด์สูง 28% ล่าสุด ณ เวลา 10.24 น. อยู่ที่ระดับ 90.50 บาท เพิ่มขึ้น 2.25 บาท หรือ 2.55% สูงสุดที่ระดับ 90.75 บาท ต่ำสุดที่ระดับ 89.50 บาท ด้วยมูลค่าซื้อขาย 563.45 ล้านบาท
7 มิ.ย. 2561

ผู้สื่อข่าวรายงานว่า ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 10.24 น. อยู่ที่ระดับ 90.50 บาท เพิ่มขึ้น 2.25 บาท หรือ 2.55% สูงสุดที่ระดับ 90.75 บาท ต่ำสุดที่ระดับ 89.50 บาท ด้วยมูลค่าซื้อขาย 563.45 ล้านบาท

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น PTTGC ในราคาเป้าหมาย 116 บาท/หุ้น โดยคาดแนวโน้มผลประกอบการไตรมาส 2/61 อยู่ที่ระดับ 1.18 หมื่นล้านบาท เติบโต 68% จากปีก่อน และโต 0.7% จากไตรมาสก่อน ซึ่งมีโอกาสสูงกว่าที่ตลาดมองไว้ โดยได้แรงสนับสนุนจากธุรกิจ Olefins (สัดส่วนสูงกว่า 60%) ที่ได้ประโยชน์จากน้ำมันดิบเฉลี่ย 11% จากไตรมาสก่อน
ขณะที่ ราคาน้ำมันดิบเฉลี่ย 2QTD ที่เพิ่มขึ้น 11% จากไตรมาสก่อน เป็น 71 เหรียญต่อบาร์เรล ช่วยหนุนให้ราคา HDPE เฉลี่ยทรงตัวที่ 1,380 เหรียญต่อตัน แม้ส่วนต่างราคาจะหดแคบลง 8.5% จากไตรมาสก่อน ขณะที่ Upside มาจากราคา Butadiene ที่คาดปรับขึ้น 15% จากไตรมาสก่อน ช่วยชดเชยกำไรของธุรกิจอะโรเมติกส์ที่ถูกกดดันจากส่วนต่างราคา PX และ BZ ที่อ่อนตัวลง 8.6-29.2%
ทั้งนี้ หากคิดจากราคาเป้าหมายที่ 116 บาท กับราคาปัจจุบันที่ 90.50 บาท เท่ากับราคาหุ้นมีอัพไซด์กว่า 28%
 